*Comunicat de presă*

*Ref: Fondul de inovare - lansarea de către Comisia Europeană a unui apel pentru propuneri de proiecte pentru tehnologii net-zero (4 miliarde de euro), precum și a primei licitații în cadrul Băncii Europene a Hidrogenului pentru a sprijini producția de hidrogen din surse regenerabile (800 de milioane de euro)*

La data de 23 noiembrie 2023, Comisia Europeană a lansat următoarele 2 apeluri pentru propuneri de proiecte:

1. **Apelul pentru propuneri de proiecte din** Fondul de Inovare (2023), cu un **buget de 4 miliarde de euro** pentru a **sprijini implementarea tehnologiilor inovatoare de decarbonizare**. Comisia a majorat fondurile totale disponibile și a dublat bugetul alocat proiectelor de producție ecologică, comparativ cu apelul precedent. 1,4 miliarde EUR sunt disponibile pentru a consolida capacitatea de producție industrială, poziția de lider în domeniul tehnologiei și rezistența lanțului de aprovizionare în Europa.

Promotorii de proiecte pot solicita granturi în cadrul a cinci teme cu cerințe distincte privind bugetul și cheltuielile de capital (CAPEX):

* **Decarbonizare generală (la scară largă)** - 1,7 miliarde EUR disponibile pentru proiecte cu CAPEX de peste 100 de milioane EUR;
* **Decarbonizare generală (la scară medie)** - 500 de milioane de euro disponibile pentru proiecte cu CAPEX între 20 și 100 de milioane de euro;
* **Decarbonizare generală (la scară mică)** - 200 de milioane EUR disponibile pentru proiecte cu CAPEX între 2,5 milioane EUR și 20 de milioane EUR;
* **Producția de tehnologii ecologice** - 1,4 miliarde EUR disponibile pentru proiecte cu CAPEX de peste 2,5 milioane EUR, axate pe producția de componente pentru energie regenerabilă, stocare de energie, pompe de căldură și producția de hidrogen;
* **Pilot** - 200 de milioane de euro disponibile pentru proiecte cu CAPEX de peste 2,5 milioane de euro, axate pe decarbonizarea profundă.

Proiectele vor fi evaluate pe baza potențialului lor de reducere a emisiilor de gaze cu efect de seră, a gradului de inovare, a maturității, a posibilității de replicare a proiectelor și a eficienței costurilor. Fondul pentru inovare poate acoperi până la 60% din costurile relevante ale unui proiect.

**Pașii următori:**

* **Promotorii de proiecte au termen până la 9 aprilie 2024**, ora 17:00 (CET), pentru a depune solicitarea prin intermediul Portalului UE [Funding and Tenders Portal](https://ec.europa.eu/info/funding-tenders/opportunities/portal/screen/programmes/innovfund) .
* **Pe data de 7 decembrie 2023 a avut loc** [IF23 Call Info Day](https://cinea.ec.europa.eu/news-events/events/innovation-fund-2023-call-info-day-2023-12-07_en) **online.** În cadrul acestui eveniment au fost prezentate noile caracteristici ale apelului și procesul de aplicare. Înregistrarea evenimentului poate fi urmărită accesând următorul link: <https://cinea.ec.europa.eu/news-events/events/innovation-fund-2023-call-info-day-2023-12-07_en>;
* Punctele naționale de contact pentru Fondul de Inovare (<https://oportunitati-ue.gov.ro/program/fondul-pentru-inovare/>) organizează, de asemenea, zile de informare în majoritatea statelor membre;
* Solicitanții vor fi informați cu privire la rezultatele evaluării în trimestrul IV al anului 2024. Solicitanții selectați vor semna acordurile de finanțare în primul trimestru al anului 2025.
1. **Prima licitație** în cadrul Băncii Europene a Hidrogenului pentru a sprijini **producția de hidrogen din surse regenerabile în Europa**, **cu o sumă inițială de 800 de milioane de euro** (venituri provenite din comercializarea certificatelor de emisii destinate Fondului de Inovare).

Producătorii de hidrogen din surse regenerabile pot depune o ofertă de sprijin sub forma unei prime fixe pentru fiecare kilogram de hidrogen produs. Această primă este menită să acopere diferența dintre prețul de producție și prețul pe care consumatorii sunt dispuși să îl plătească în prezent, pe o piață în care hidrogenul din surse neregenerabile este încă mai ieftin de produs.

În cadrul licitației-pilot, producătorii de hidrogen din surse regenerabile (definiți în directiva RED III și actele delegate aferente) pot depune oferte pentru a primi sprijin din partea UE pentru un anumit volum de producție de hidrogen. Ofertele ar trebui să se bazeze pe o primă de preț propusă pentru fiecare kilogram de hidrogen regenerabil produs, până la un plafon de 4,5 EUR/kg. Ofertele care nu depășesc acest preț și care îndeplinesc și alte cerințe de calificare vor fi clasificate de la cel mai mic la cel mai mare preț de ofertă și vor primi sprijin în această ordine, până la epuizarea bugetului licitației. Proiectele selectate vor primi subvenția acordată în plus față de veniturile de piață pe care le generează din vânzările de hidrogen, pe o perioadă de până la 10 ani. După ce proiectele vor semna acordurile de subvenționare, acestea vor trebui să înceapă să producă hidrogen din surse regenerabile în termen de cinci ani.

Nu va fi posibilă cumularea cu alte tipuri de ajutoare din partea statelor membre participante, pentru a se asigura condiții de concurență echitabile pentru toate proiectele, indiferent de locație.

Licitații ca serviciu: Comisia Europeană oferă, de asemenea, un nou mecanism de "licitații ca serviciu" în cadrul Băncii de hidrogen. Acesta va permite statelor membre să finanțeze proiecte care au participat la licitație, dar care nu au fost selectate pentru sprijin din partea Fondului pentru inovare din cauza limitărilor bugetare. Acest lucru le permite să acorde finanțare națională pentru proiecte suplimentare pe teritoriul lor, fără a fi nevoie să organizeze o licitație separată la nivel național, reducând astfel sarcina administrativă și costurile pentru toate părțile. Participarea statelor membre la sistemul "Licitații ca serviciu" este voluntară, iar dezvoltatorii de proiecte trebuie, de asemenea, să își exprime interesul pentru acesta în timpul depunerii candidaturii lor pentru a fi eligibili. Sistemul ar putea juca un rol semnificativ prin prevenirea segmentării pieței și a schemelor de stimulente. Orice sprijin oferit de statele membre prin intermediul acestui serviciu va fi considerat ajutor de stat. SM trebuie să notifice sprijinul acordat Comisiei Europene și vor beneficia de un proces de aprobare simplificat, deoarece licitațiile sunt concepute la nivelul UE în conformitate cu Orientările privind ajutoarele de stat pentru climă, protecția mediului și energie.

Pașii următori

* **Ofertanții au termen până la 8 februarie 2024** (17:00 CET) pentru a depune aplicația prin **intermediul Portalului** [EU Funding and Tenders Portal](https://ec.europa.eu/info/funding-tenders/opportunities/portal/screen/programmes/innovfund);
* **La 30 noiembrie 2023** a avut loc o [Info Day](https://cinea.ec.europa.eu/news-events/events/innovation-fund-2023-auction-info-day-2023-11-30_en), cu participare online. Înregistrarea evenimentului poate fi urmărită accesând următorul link: <https://cinea.ec.europa.eu/news-events/events/innovation-fund-2023-auction-info-day-2023-11-30_en>;
* Punctele naționale de contact ale Fondului pentru inovare organizează, de asemenea, zile de informare în majoritatea statelor membre;
* Solicitanții vor fi informați cu privire la rezultatele evaluării încă din aprilie 2024 și vor semna acordurile de finanțare în termen de nouă luni de la închiderea apelului.

Elemente suplimentare

Licitația-pilot va permite Comisiei Europene să colecteze date cu privire la rezerva de proiecte privind hidrogenul din surse regenerabile din UE, la nivelul de concurență pentru acest tip de sprijin, la costurile de producție a hidrogenului din surse regenerabile și la prețul de piață al acestuia. Comisia va utiliza lecțiile învățate din schema pilot pentru a informa viitoarele licitații care ar putea fi dezvoltate pentru alte tehnologii și produse de decarbonizare. Comisia intenționează să lanseze o a doua rundă de licitații în 2024.